google/wiki40b huggingface dataset:
קדמומיים

תיאור

הקדמומיים הם שבלולי יבשה הנושמים אוויר באמצעות ריאה הנמצאת בחלל הגלימה. הם בעלי קונכייה גירנית המספקת להם הגנה מפני התייבשות ובאופן חלקי גם מפני טורפים. הקונכייה של רובם היא בצורה כללית הדומה לכדור (כלומר: הקוטר וגובה הקונכייה בעלי אורך דומה) ואצל חלקם שטוחה. הקונכייה מחוננת ב-4-5 פיתולים היוצרים לה צורת ספירלה או בורג שטוח, שהעניקה להם את השם "שבלול". הקונכיות לרוב מפוספסות במידה זו או אחרת אך יש גם בעלי קונכיות חלקות בצבעי חום עד לבן. כל הקדמומיים יכולים להתכנס באופן מלא לקונכייתם. הם עושים זאת כאשר אינם פעילים או כדי להגן על עצמם מטורפים. בתקופת העונה היבשה (בארץ ישראל: בקיץ) מבצעים הקדמומיים קיוט: מעין תרדמת קיץ והפסקת כמעט כל הפעילות המטבולית. הם פעילים בלילות החורף הלחים, בעיקר אחרי גשמים, אז הסביבה קרה ולחה מספיק ומונעת איבוד מים. הקדמומיים הם צמחוניים וניזונים בעיקר מחומר צמחי מת, צמחים ירודים, חזזית, רקב צמחי, פטריות קטנות, עובש וחומרים אורגניים הנמצאים בקרקע, ולעיתים גם מצמחים ירוקים. את המזון הם גורסים בעזרת "מגרדת" או "משננת" (radula), איבר שרירי שעליו עשרות שיניים, ונמצא מאחורי פיהם. לפי הזואולוג יוסף הלר מאפייני המשפחה הם בעיקר פנימיים: שריר העין הימני עובר בין מערכת המין הזכרית למערכת המין הנקבית, יש שני אגדים של בלוטות אצבע, וכמעט תמיד יש מסעפת.

תפוצה ואקולוגיה

הקדמומיים נפוצים באופן טבעי באירופה ואסיה ושייכים לאזור הפליארקטי המערבי. למרות זאת, מספר מינים של קדמומיים נהפכו למין פולש ברחבי העולם: חלקם הובאו במכוון על ידי האדם לשם מאכל (אסקרגו), הנפוצים שבאלה הם שבלול הגינה ושבלול רומי, ונפוצו כפליטי תרבות, ואחרים התפשטו באמצעות ביצים שהועברו ללא משים באדמה וצמחים. בארץ ישראל יש 4 סוגים של בני המשפחה: דרחול, ברחול, קדמום ושבלול (הכולל את המינים שבלול השדה ושבלול החרמון), בתוספת שני מינים פולשים: שבלול הגינה ואאובניה זרה, הנפוצים בעיקר בגינות ושטחים מושקים במשכנות האדם.
הקדמומיים חיים בדרך כלל בסביבות לחות ועשירות בגיר (ממנו הם בונים את הקונכייה שלהם).
הקדמומיים מהווים טרף לבעלי חיים רבים הכוללים בין השאר ציפורים, מכרסמים ופרוקי-רגליים.
מייקל הוארטה

קריירה

הוארטה קיבל את התואר הראשון שלו במדעי המדינה מאוניברסיטת קליפורניה, ותואר ביחסים בינלאומיים מבית הספר לענייני ציבור ויחסים בינלאומיים באוניברסיטת פרינסטון.
הוארטצה היה נציב מחלקת הנמלים של ניו יורק, ואחראי על המסחר שלהם מ-1986 עד 1989. בינואר 1989 עזב הוארטה את ניו יורק כדי לשמש כמנהל נמל סן פרנסיסקו עד 1993. בין 1993 ל-1998 מילא תפקידים בכירים במחלקת התחבורה של ארצות הברית בוושינגטון די סי בזמן ממשל הנשיא ביל קלינטון.
הוארטה עבד כמנהל ומארגן הוועדה עבור משחקי החורף האולימפיים ב-2002, והיה הממונה להכנת כלי תחבורה בסולט לייק סיטי עבור האולימפיאדה. הוארטה היה גם מעורב בתכנון והקמתם של מגוון מתקנים אולימפיים, וכן בפיתוח מערכת ניהול בקשות מוצלחת, אשר דאגה לכך שמערכת התחבורה תפעל בצורה בטוחה ויעילה.
בין השנים 2002–2009, שימש כנשיא הקבוצה של קבוצת פתרונות התחבורה Affiliated Computer Services, חברה שנרכשה מאוחר יותר על ידי זירוקס, המתמחה בתהליכים עסקיים וטכנולוגיית מידע.

רשות התעופה הפדרלית

הנשיא אובמה מינה את הוארטה כסגן מנהל של רשות התעופה הפדרלית (FAA). ב-26 בינואר 2010, הופיע הוארטה בפני הקונגרס לאישור המינוי, אבל אישור הקונגרס שלו נעצר על ידי הסנאטור של טקסס ג'ון קורנין על מטוסי קרב מזל"ט הסיור הגבול מקסיקו-ארצות הברית ליד קורפוס כריסטי. הוארטה נאלץ המתין במשך חמישה חודשים לאישור המינוי שלו בקונגרס. ב-23 ביוני 2010, הוא הפך לסגן מנהל של FAA.
עם התפטרותו של רנדי באביט ב-6 בדצמבר 2011, הפך הוארטה לממלא מקום מנהל ה-FAA, כממלא מקום של המנהל סייע לפקח על המבצע של מערכת המרחב האווירי הלאומי בתקציב כולל של כ-16 מיליארד דולר.
ב-27 במארס 2012, מינה הנשיא ברק אובמה את הוארטה לשמש כמנהל הקבוע הבא של רשות התעופה הפדרלית לתקופה של חמש שנים, המינוי אושר לאחר מכן על ידי הסנאט ב-1 בינואר 2013.
מכבי רעננה (כדוריד)

היסטוריה

בעונת 1995–1996 הגיעה הקבוצה לגמר גביע המדינה, שם הפסידה להפועל ראשון לציון בתוצאה 26:34. בעונת 1999–2000 זכתה הקבוצה בגביע, לאחר שניצחה במשחק צמוד 23:26 את עירוני רחובות.
בעונת 2010/2011 ירדה הקבוצה מליגת העל בכדוריד לליגה הלאומית בכדוריד, לאחר שסיימה במקום האחרון בליגה הסדירה. בעונה שלאחר מכן ירדה הקבוצה שוב, הפעם לליגה הארצית בכדוריד, לאחר שסיימה את הליגה הסדירה במקום השמיני מתוך 10 קבוצות; במבחנים על הישארות בליגה ניצחה את קבוצת הפועל נתניה, אך הפסידה לקבוצות א.כ. נס ציונה ומכבי קרייתים, וירדה ליגה.
בעונת 2012-2013 שיחקה הקבוצה בליגה הארצית ועלתה בחזרה לליגה הלאומית תוך שהיא מנצחת את כל 20 משחקיה. הקבוצה גם הגיעה לשלב חצי גמר גביע המדינה ע"ש ישראל ברנר, שם הפסידה לאחר הארכה להפועל פתח תקווה. בסיום העונה סוכם כי החל מעונת 2013–2014 יתקיים שיתוף פעולה עם העירייה שתפרוס את חסותה על מחלקת הנוער.
זינגרה

העלילה

לראובן פרס קמפנה יש בת בשם פלומה. כאשר אשתו מתה, ראובן מתחתן בשנית לאישה בשם דורה ויסקונטי. לשניים נולדת בת בשם נורמה. יום אחד, ראובן נפטר, ופלומה יורשת את כל כספו. דורה, אשר רוצה את כל כספו של בעלה לעצמה, גורמת לכך שפלומה נעלמת. כולם מאמינים שהיא מתה, אך רק סבתה, הילדה, מאמינה שהיא בחיים.
5 שנים לאחר מכן, בתה של דורה, נורמה, מתארסת לאיש בשם חוליאן ארגואז'ו, רודף שמלות מושבע, אשר בעל לסוכנות דוגמנות. בינתיים, צוענייה זקנה בשם מיטרה מוצאת נערה מחוסרת הכרה בחוף הים. לאור זה שהנערה אינה זוכרת שום דבר מעברה, מיטרה מחליטה לקחת אותה יחד לביתה ולגדל אותה. היא מעניקה לה את השם סיבינקה, בלי לדעת שבעצם כבר יש לה שם - פלומה פרס קמפנה. יום אחד, סיבינקה פוגשת בחוליאן, ומתאהבת בו.
חוליאן, אשר שם לב שסיבינקה התאהבה בו, מתערב עם חבר שהוא ישכב איתה. אותו חבר, מנסה להזהיר את סיבינקה מפניו, אך היא לא מקשיבה לו. חוליאן מצליח במזימתו, ושוכב עם סיבינקה ונעלם בבוקר למחרת, כשהוא השאיר מאחוריו רק מכתב, בו הוא מודה לה על הלילה הנפלא. סיבינקה הרוסה ממה שעשה לה חוליאן, חוזרת לביתה רק כדי לגלות שמשפחתה כועסת על מה שעשתה ואינה מוכנה להכניסה הביתה. בן דודה הצועני של סיבינקה סטייבה, שמאוהב בה, משכנע את ממיו להרשות לה להישאר, אך בתור משרתת. 
מעתה ואילך, מיטרה מתייחסת לסיבינקה באכזריות, מעליבה אותה ומשפילה אותה. יום אחד, סיבינקה נפגעת מרכב והיא נפגעת בראשה. כתוצאה מהמכה, לסיבינקה חוזר הזיכרון על חייה הקודמים, אך היא שוכחת הכל על חייה כצוענייה. כשהיא חוזרת לאחוזת פרס - קמפנה, היא מגלה שאחותה היא הבעלים של הכל, ושחוליאן (מבלי לזכור את כל מה שקרה איתו) הוא החבר של אחותה.
דיר-אבאן

היסטוריה

לדעת פרופ' יהודה אליצור זיהויו של אוסביוס מקיסריה ברשימת היישובים שכתב (האונומסטיקון), את אבן העזר המופיעה בספר שמואל באזור בית שמש מכוון לכפר דיר־אבאן ששימר בשמו את המילה אבן, אולם הוא עצמו חולק על זיהוי זה. במפקד האוכלוסין העות'מאני שנערך בשנת 1596 מנה הכפר 127 תושבים.
לפי שמו, דיר ("מנזר" בערבית) אמור להימצא במקום שרידי מנזר ביזנטי, אולם מטיילים שביקרו במקום לא מצאו דבר. בתוך תחומי הכפר נמצא חותם עברי עתיק מהמאה השמינית לפני הספירה שעליו נכתב: "למעשיה (בן) משלם".
החוקר הצרפתי ויקטור גרן ביקר בכפר ב-14 במאי 1883 וציין אודותיו כי:
"הכפר ניצב על צלע גבעה, ששיפוליה מקצתם טרשיים, ומקצתם נטועים עצי זית ותאנה".
לדבריו בתי הכפר היו בנויים בנייה גסה מחומרי בנייה מעורבים שכללו אבני גזית עתיקות. לפחות שליש מבתי הכפר היו הרוסים, ועם זאת מנה הכפר באותה עת כאלף תושבים. לדברי גרן, הכפרים האחרים בסביבה מנו מעט מאוד תושבים ביחס לדיר־אבאן. 
לפי מפקד האוכלוסין שנערך בשנת 1931 מנו תושבי הכפר 1,531 נפש והיו בו 321 בתים. על-פי סקר הכפרים שהתקיים בשנת 1945 מספר תושבי הכפר הוערך ב-2,100, ושטחו הוערך ב-22,734 דונם עות'מאני, מהם 376 דונם בבעלות יהודית ו-789 דונם בבעלות ציבורית
הכפר היה בנוי בצורת מעגל, סביב נקודת מפגש של חמישה כבישים, ביניהם הכביש הראשי לבית ג'וברין. הבתים היו בנויים מאבן ובוץ ומכוסים בגגות מעץ ותבן. חלק מהבתים היו מחופים בגגות בצורת כיפה הבנויה מאבני גיר. במרכז הכפר עמד מסגד אל-עומארי, והיה בו גם בית ספר יסודי. עד לשנת 1940 השתמשו תושבי הכפר במי בארות ובורות. בשנה זאת, הונח צינור שהוביל לכפר מים מעֵין מרג'לין הנמצא כ-5 ק"מ ממזרח לכפר. התושבים התפרנסו בעיקר מחקלאות, כאשר החלקים ההרריים של הקרקע מנוצלים למטעים בעוד החלקים המישוריים מנוצלים לגידול דגנים. 
במאורעות תרפ"ט יצאו מהכפר פורעים אשר תקפו את המושבה הר-טוב, שרפו אותה, בזזו את רכושה והביאו לנטישתה. בוואדי ממערב לדיר־אבאן, עבר מסלולם של לוחמי מחלקת הל"ה, בדרכם לגוש עציון, ובקרבת הכפר נקעה רגלו של אחד הלוחמים, והוא הושב להר-טוב ביחד עם שניים מחבריו. במלחמת השחרור היו הכפר וסביבתו נתונים לשליטת הצבא המצרי. במהלך ההפוגה השנייה התבצרו בדיר־אבאן ובכפרים הסמוכים לוחמים בפיקודו של שייח' יאסין אל בכרי. הכפר נכבש על ידי כוחות חטיבת הראל ב-19 - 20 באוקטובר 1948 במסגרת מבצע ההר, ורוב תושביו נמלטו לכיוון בית לחם והרי חברון.
איגור רוטשטיין

קורות חייו

נולד בעיר טומסק בסיביר שבברית המועצות במשפחה יהודית. אביו, מרצה לפיזיקה ואימו רופאה. בשנת 1987, לאחר סיום בית הספר התיכון התקבל ללימודים במכון מחקר ממלכתי לרפואה בטומסק. בשנת 1994 סיים את לימודיו ובשנת 1995 סיים את התמחותו בכירורגיה. הוא עבד במחלקת הטראומה בבית החולים לטיפול נמרץ. בשנת 1997 עלה לארץ יחד עם אשתו ובנו.
איגור ומשפחתו התגוררו תחילה בקיבוץ גשר ואחר כך עברו למרכז הקליטה בקריית ים. בארץ התכונן ולמד לבחינה לרישיון רפואה ישראלי, שאותה עבר בהצלחה. לאחר קבלת הרישיון לעסוק ברפואה בארץ הוא עבד בבתי חולים שונים בארץ, אך התקשה למצוא משרה קבועה.
בשנת 2000 התגייס לשירות סדיר בצה"ל, סיים קורס קציני רפואה וביקש לשרת ביחידה קרבית. בקשתו נענתה והוא שובץ בתפקיד רופא גדודי בגדוד 603 של הנדסה קרבית. 
לאחר סיום השירות הסדיר המשיך לשירות קבע. במהלך שירותו השתתף במשימות קרביות של פיקוד הדרום והציל חיילים פצועים. בשנת 2004 השתחרר מהשירות בדרגת סרן. 
בשנת 2005 התקבל להתמחות בתחום האורתופדיה בבית חולים "קפלן". בסוף שנת 2005 עבר לעבוד במחלקה אורתופדית של בית החולים פוריה, שם עבד בתור רופא תורן חוץ. במרץ 2006 החל התמחות בתקן מלא.
עם פרוץ מלחמת לבנון השנייה ביקש איגור רוטשטיין להתנדב לשירות המילואים ודרש שיגייסו אותו בצו 8. ב-24 ביולי הוא גויס למילואים. הוא צורף לגדוד 13 של חטיבת גולני. בלילה שבין 3 ל-4 באוגוסט הצטרף איגור אל הפלוגה המסייעת של גדוד 13 בפעילותה באזור כפר מרכבה בדרום לבנון. במהלך הקרב נפגעו כמה חיילים מכוח החוד של הפלוגה. ד"ר רוטשטיין רץ קדימה תחת אש כדי לטפל בהם. כשהגיע אל כוח החוד והחל לטפל בפצועים, הופעל לעברו מטען צד. איגור רוטשטיין נהרג במקום. 
הוא נטמן בבית העלמין הצבאי בבאר-שבע. השאיר אחריו אישה, בן, זוג הורים ואחות.
בספטמבר 2007 הוענק לו, לאחר מותו, עיטור המופת.
מיקאל אגריקולה

מיקָאֵל אגריקולה (פינית Mikael Agricola) (נולד כנראה 1510 – נפטר ב-9 באפריל 1557) היה כומר פיני, אחד מאבות הרפורמציה הפרוטסטנטית בשוודיה ובפינלנד. אגריקולה מוכר כ"אבי הפינית הכתובה". 
נולד סרום פינלנד בשנת 1510. תאריך לידתו המדויק, כמו מרבית מהפרטים על חייו, אינו ידוע. משפחתו הייתה משפחת איכרים עשירה למדי והיו לו שלוש אחיות ששמותיהן לא ידועים. בנעוריו התבלט בכישרונו לשפות. אגריקולה הוסמך ככומר בטורקו בשנת 1554 וזאת ללא אישור האפיפיור. עם הסמכתו החל ברפורמה של הכנסייה בפינלנד ברוח לותרנית. הוא תרגם את הברית החדשה לפינית ותוך כדי כך יצר את היסודות לכתיב הפיני. 
מקום קבורתו אינו ידוע במדויק.
דליה יודוביץ

ביוגרפיה

יודוביץ נולדה בטראנסילבניה והיגרה לארצות הברית.
ב-1979 סיימה את הדוקטורט שלה באוניברסיטת ג'ונס הופקינס, מספר פילוסופים עיצבו את הגישה שלה וביניהם ז'אן-פרנסואה ליוטר.
היא פעלה כראש החוג לצרפתית ואיטלקית באוניברסיטת אמורי, בנוסף היא גם לימדה באוניברסיטת קליפורניה בברקלי ואוניברסיטת פנסילבניה.
עבודתה המרכזית הראשונה עסקה בסובייקטיביות של רנה דקארט וניתחה אותו ביחד עם מרטין היידגר.
ב-2001 יצא ספרה העוסק במהות הגוף מבחינה תרבותית וכיצד נבנה מישות חיה לאובייקט מכני.
היא גם עוסקת רבות במחקריה בספרות צרפתית של המאה ה-17 ובפילוסופיה של האומנות הפוסט-מודרנית.
מנפרד בורגסמולר

קריירת מועדונים

בורגסמולר נולד באסן שבגרמניה המערבית. הוא החל את הקריירה שלו ברוט-וייס אסן בסוף שנות ה-60, כאשר הקבוצה שיחקה בליגת הבונדסליגה, ובשנת 1971 עבר לבאייר אורדינגן ששיחקה בליגות האזוריות, שם הבקיע 80 שערים ב-101 הופעות. בשנת 1974 חזר בורגסמולר לאסן ששיחקה בבונדסליגה, שם שיחק שתי עונות והבקיע 32 שערים ב-64 הופעות, כשהוא משתף פעולה עם הורסט רובש בהתקפה.
בעקבות הצלחתו של בורגסמולר באורדינגן ובאסן, הוא חתם לקראת עונת 1976/1977 בבורוסיה דורטמונד, שם הוא שיחק שבע עונות. בורגסמולר הבקיע בכל אחת מהעונות לפחות 15 שערים. בעונת 1980/1981 הבקיע בורגסמולר 27 שערים וסיים כסגן מלך השערים של קרל היינץ רומניגה. בעונת 1981/1982 הבקיע בורגסמולר 22 שערים ושוב סיים כסגן מלך השערים, הפעם של הורסט רובש. עונת 1982/1983 הייתה האחרונה של בורגסמולר בבורוסיה דורטמונד, והוא הבקיע בה 17 שערים. בורגסמולר הבקיע בסך הכל 135 שערי ליגה בבורוסיה דורטמונד, אך לא זכה עם הקבוצה בתארים.
בעונת 1983/1984 שיחק בורגסמולר בנירנברג מהבונדסליגה. בעונה זו הבקיע בורגסמולר 12 שערים ב-34 הופעות, וירד ליגה עם נירנברג מהמקום האחרון. בתום עונה זו חתם בורגסמולר ברוט-וייס אוברהאוזן, ששיחקה אז בליגת הבונדסליגה השנייה. בעונת 1984/1985 הבקיע בורגסמולר 29 שערים במדי אוברהאוזן, והוכתר כמלך השערים של הבונדסליגה השנייה, אך לא הצליח להעפיל עם קבוצתו לבונדסליגה. בורגסמולר החל את עונת 1985/1986 באוברהאוזן, והבקיע שבעה שערים בחצי העונה הראשון. בפגרת החורף של עונה זו חתם בורדר ברמן וחזר לבונדסליגה בגיל 36. בחצי העונה השני הבקיע בורדר ברמן 13 שערים. בורגסמולר נשאר בברמן עוד ארבע עונות, אך לא הגיע למספרי ההבקעות שלו בבורוסיה דורטמונד. עם זאת, בעונת 1987/1988 זכה בורגסמולר בתואר הקבוצתי הראשון שלו בקריירה, כשורדר ברמן זכתה באליפות. בורגסמולר שיתף פעולה בהתקפה בעונת האליפות עם קרל היינץ רידלה, מירקו ווטאבה ופרנק אורדנוויץ. בעונת 1988/1989 הגיע בורגסמולר עם ורדר ברמן לגמר הגביע הגרמני מול קבוצתו לשעבר בורוסיה דורטמונד, שם הפסידה ורדר ברמן בתוצאה 4:1, כשבורגסמולר נכנס כמחליף בדקה ה-77 במקומו של גונאר זאוור. משחקו האחרון של בורגסמולר בקריירה היה בגמר הגביע הגרמני בעונת 1989/1990, שם הפסידה ורדר ברמן 3:2 לקייזרסלאוטרן, ובורגסמולר החליף בדקה ה-52 את אולריך בורובקה. לאחר משחק זה פרש בורגסמולר ממשחק פעיל בגיל 41.

קריירה בינלאומית

לבורגסמולר שלוש הופעות במדי נבחרת גרמניה המערבית. ההופעה הראשונה הייתה בשנת 1977 בניצחון 4:1 על נבחרת שווייץ, השנייה באותה שנה בתיקו 1:1 מול נבחרת ויילס, והשלישית בשנת 1978, בניצחון 2:1 על נבחרת אנגליה.

לאחר הפרישה

בורגסמולר החל בשנת 1996 בקריירה כשחקן פוטבול אמריקאי, ושיחק בקבוצת ריין פייר מדיסלדורף ששיחקה בליגת ה-NFL האירופית. בורגסמולר שיחק בקבוצה זו שש שנים, ופרש בשנת 2002 כאשר היה בן 52. הוא זכה עם הקבוצה פעמיים במשחק הוורלד-בול, שהוא המקביל האירופי לסופרבול, בשנים 1998 ו-2000.
נפטר באסן ב-18 במאי 2019.
קא' סגרדו

משפחת סגרדו

שם המשפחה הוא שיבוש של המילה 'סוד', (הנגזרת מהמילה האנגלית secret), מכיוון שבני המשפחה שימשו במשך שנים כיועצים סודיים של קיסרים ושליטים. המשפחה שימשה כשליטי דלמטיה והגיעה לונציה, ככל הנראה, במאה התשיעית לספירה. בשנת 1100 לספירה הצטרפה המשפחה למועצה הגדולה של ונציה ומעמדה הלך ועלה.

הארמון

הארמון, שהיה שייך בתחילה למשפחת מורוסיני, נרכש בשנת 1661 על ידי השגריר ניקולו סגרדו (ששימש כדוג'ה של ונציה בין השנים 1674–1675).
בארמון זה נולדו וגדלו חובבי אמנות, מוזיקה ומדע רבים. בעבודתו של גליליאו גליליי, "דיאלוג על שתי מערכות העולם המרכזיות", ישנה שיחה עם חברו הקרוב, המתמטיקאי וחובב המדע ג'יאנפרנצ'סקו סגרדו. אחיינו, זכריה סגרדו, החזיק בזמנו, באחד מאוספי האמנות הגדולים והחשובים בעולם. במאה ה-18, שופץ הארמון ועוצב מחדש בהתאם למעמד החברתי של המשפחה, בתכנונו של הארכיטקט תומאסו טמנצה. לפנים הארמון נוסף גרם מדרגות דרמטי ומרשים שעוצב על ידי אנדראה טיראלי (1732) ועוטר בפרסקו "נפילתם של הענקים" שצייר הצייר הוונציאני החשוב פייטרו לונגי (1734), שצוייר בהשראת יצירתו של ג'וליו רומאן "קרב הענקים" שנמצאת בארמון במנטובה. שני פסלוני ילדים-מלאכים, אופייניים לתקופה, בעיצובו ופיסולו של פרנצ'סקו ברטוס, מעטרים את תחתית גרם המדרגות המרשים. באותו זמן, החלל הפנימי אליו מוביל גרם המדרגות עוטר בעבודות פרסקו וסטוקו יוקרתיות מעשה ידיהם של האמנים אבונדיו סטראציו וקארפופורו מאדזטי טקאלה, מרביתם עדיין באתרם, כלומר בארמון. אותם אמנים יצרו גם את העיטורים יוצאי הדופן בסגנון רוקוקו קלאסי המוצגים היום במוזיאון המטרופוליטן בניו יורק.
אוגוסטינו סגרדו, סנטור איטלקי במאה ה19, היה הבעלים האחרונים של המלון מבין בני המשפחה. בשנת 1913 מכרה המשפחה את הנכס והוא עבר ידיים במשך שנים עד אשר, בשנת 2007, נרכש והפך למלון בוטיק ונציאני, ומתפקד ככזה עד היום.

המלון

המלון מונה 42 סוויטות שונות ומגוונות המשמרות את עיצוב ורוח ונציה בתפארתה. סוויטת הספרייה, שוכנת בחדר שהיה ספרייתו של אוגוסטינו סגרדו והוא מוגדר אתר מורשת לאומי.
גרם המדרגות המונומנטלי המזוהה עם הארמון, כמו גם יצירות הפרסקו והסטוקו עדיין מעטרים את קירות הטרקלין הפנימי הפונה לתעלה הגדולה, אולם הנשפים, ששומר בשלמותו, נחשב ליפים בוונציה.
המלון משמש בית לאומנות גם היום ותערוכות רבות נערכות בו. הארמון משמש גם בית לקונצרטים ואירועים, ציבוריים ופרטיים.
במסגרת הביאנלה של ונציה, הוצב ב-13 במאי 2017, מיצג בדמות ידיים האוחזות בחזית המלון הפונה לתעלה הגדולה, כמונעות ממנו להתמוטט. הפסל הוא עבודה של הפסל האיטלקי המוערך לורנצו קווין ויוסר ב-28 בפברואר 2018. הפסל הוא חלק ממאבק נגד ההתחממות הגלובלית, שתביא לעליית מפלס מי הים ובין יתר הנזקים, הצפתה של ונציה.
מאז פתיחתו ב-2007, זכה המלון בפרסים רבים, בהם:
best wedding hotel, 2017
Condé Nast Traveler, Reader's Choice Award: ranked 4th among the Venetian Best Hotels 2016
U.S. News Travellers: ranked 55th among the Italian Best Hotels 2016
T+L, 500 The World's Best Hotels 2015
Best Hotel by Region: 12th of the "Italian Best Hotels" 2015
Condé Nast Johansen: finalist for the category "Best Urban Hotel" 2015
Citalia: awarded for “Outstanding Quality & Service” 2014
T+L, Best Hotels in the World: ranked #9th among the "Ten European Best Small City Hotels" 2014
Condé Nast Johansen: awarded as "Best Hotel for Weddings, Parties and Special Events" 2014
Condé Nast Traveler, Gold List, World’s Best Places to Stay: voted as “One of the Best Italians Hotels” 2014
מטבע בר-המרה

מטבע בר-המרה (אנגלית: Convertible currency) הוא מטבע שניתן לסחור בו באופן חופשי וללא כל הגבלות בשוקי המטבע בעולם.

מערכת CLS

מערכת CLS (ר"ת באנגלית: Continuous Linked Settlement) היא מערכת שהוקמה במהלך שנת 2002 על ידי הבנקים הגדולים בעולם, ומטרתה לשמש כמסלקה בינלאומית לעסקות החלפה בין מטבעות בני המרה. המערכת מאפשרת העברת כספים תוך ביצוע המרה, ודואגת לביצוע חיוב ותקבול במטבעות שונים בעת ובעונה אחת. ביצוע ההמרות מתבצע בזמן אמת, בניגוד למערכות הישנות בהן הפעולות מתבצעות בתום יום העסקים. החברות והקישור למערכת CLS דורש מהבנקים המרכזיים של המדינות המשתתפות, ליישם מערכת דומה במטבע המקומי, הנקראת מערכת RTGS (ר"ת באנגלית: Real Time Gross Settlement, ובעברית: מערכת זה"ב-זיכויים והעברות בזמן אמת).
גיחזי

גֵּיחֲזִי הוא דמות מקראית, נערו של אלישע הנביא ומי שמופיע בכמה מסיפורי אלישע בספר מלכים-ב'.

גיחזי והשונמית (ספר מלכים ב', פרק ד')

כאשר אלישע מחפש דרכים לגמול טובה לאישה הגדולה משונם שהטיבה עמו, גיחזי מייעץ לו שיברך אותה בבן. אלישע אכן מברך אותה בבן וכעבור שנה הבן נולד, אך נפטר לאחר מספר שנים. כאשר השונמית באה אל אלישע ונופלת לרגליו להתחנן על בנה, גיחזי ניגש להדפה. אלישע שולח את גיחזי עם משענתו כדי להחיות את הילד. גיחזי שם את המשענת על הילד אך הלה איננו מקיץ (ע"פ המדרש, בדרכו אל הנער גיחזי מנסה את המשענת על חיה מתה שמצא בדרך וזו קמה לתחייה. במעשה זה עבר גיחזי על דברי אלישע שהורה לו לא לעצור בדרכו אל הילד, ולכן לא הצליח גיחזי להקים את הילד). בסיום הסיפור אלישע מגיע אל הילד ומקים אותו לתחייה.

גיחזי, נעמן והצרעת (ספר מלכים ב', פרק ה')

לאחר שריפא אלישע את נעמן שר צבא ארם מן הצרעת, מציע נעמן לאלישע מתנות בתמורה. אלישע מסרב לקבל מתנות מידי נעמן ונעמן הולך לדרכו. לאחר שנעמן עוזב רץ גיחזי אחרי נעמן ומבקש ממנו בשם אלישע ככר כסף ושתי חליפות בגדים (כמובן ללא ידיעת אלישע). נעמן נותן לגיחזי כסף ובגדים וכשאלישע מגלה זאת, הוא מקלל את גיחזי וזרעו בצרעת.

גיחזי במדרש

בתקופה בה היה גיחזי נערו של אלישע, הוא היה דוחה את התלמידים הפוטנציאלים של אלישע ורבים היו יראים להגיע אל אלישע מפני רעת גיחזי. לאחר שילוחו של גיחזי רבו תלמידי אלישע (ספר מלכים ב', פרק ו').
על פי מדרש חז"ל גיחזי ובניו הם ארבעת המצורעים היושבים בשער שומרון (ספר מלכים ב', פרק ז'). חז"ל אף לומדים הלכה ממעשי ארבעת המצורעים בהסתמך על כך שגיחזי (למרות שסרח) היה תלמיד חכם.
בגמרא (סוטה מ"ז וסנהדרין ק"ז) מסופר כי אלישע הלך לדמשק להחזיר את גיחזי בתשובה אך ללא הצלחה.
בספר מלכים ב', פרק ח' מספר גיחזי למלך ישראל ממעשי אלישע. כאן הוא קורא לאלישע בשמו וחז"ל רואים זאת בעין רעה (סנהדרין ק').
גיחזי הוא בין האנשים המועטים שאין להם חלק בעולם הבא. זאת כיוון שחטא והחטיא את הרבים (סנהדרין פרק חלק).
צ'ייס קאליש

2013

באליפות העולם שנערכה בברצלונה, ספרד באוגוסט 2013 זכה קאליש במדליית כסף במשחה ל-400 מטר מעורב אישי בתוצאה של 4:09.22 דקות, אחרי דאיה סטו מיפן (4:08.69 דקות) ולפני טיאגו פריירה מברזיל (4:09.48 דקות).

2014

באליפות המכללות שנערכה ב-2014 קבע קאליש במשחה ל-400 יארד מעורב אישי שיא אמריקאי חדש של
3:34.50 דקות, שיפור לשיא של טיילר קלרי (3:35.98 דקות).
באליפות הפאן פסיפיק בשחייה שנערכה בגולד קוסט, בריזביין אותה שנה הוא זכה במדליית ארד במשחה ל-400 מטר מעורב אישי בתוצאה של 4:09.62 דקות, אחרי קוסוקה הגינו מיפן (4:08.31 דקות) וטיילר קלרי (4:09.03 דקות).

2015

באליפות העולם שנערכה בקאזאן, רוסיה באוגוסט 2015 זכה קאליש במדליית ארד במשחה ל-
400 מטר מעורב אישי בתוצאה של 4:10.05 דקות, אחרי דאיה סטו (4:08.50 דקות) ודוד וראסטו מהונגריה (4:09.90 דקות).

2016

באולימפיאדת ריו דה ז'ניירו (2016) זכה קאליש במדליית כסף במשחה ל-400 מטר מעורב אישי בשיא אישי חדש של 4:06.75 דקות, אחריקוסוקה הגינו (4:06.05 דקות) ולפני דאיה סטו (4:09.71 דקות).

2017

באליפות המכללות שנערכה באינדיאנפוליס, אינדיאנה ב-24 במרץ 2017 קבע קאליש במשחה ל-400 יארד מעורב אישי שיא אמריקאי חדש של 3:33.42 דקות.
באליפות ארצות הברית שנערכה ביוני אותה שנה ושמשה את המבחנים האמריקאים לאליפות העולם זכה קאליש בשתי מדליות זהב, במשחה ל-200 מטר מעורב אישי בתוצאה של 1:56.51 דקות, לפני אברהם דוויין (1:56.79 דקות) וג'וש פרנו (1:57.14 דקות) ובמשחה ל-400 מטר מעורב אישי בתוצאה של 4:06.99 דקות, לפני ג'יי ליתרלנד (4:09.31 דקות) וגונאר בנץ (4:11.66 דקות). חודש לאחר מכן, באליפות העולם עצמה שנערכה בבודפשט, הונגריה ביולי הוא זכה במדליית זהב במשחה ל-200 מטר מעורב אישי בתוצאה של 1:55.56 דקות, לפני קוסוקה הגינו (1:56.01 דקות) וואנג שון מסין (1:56.28 דקות).

2018

באליפות הפאן פסיפיק בשחייה שנערכה בטוקיו, יפן בשנת 2018 זכה קאליש בשתי מדליות זהב במשחה ל-200 מטר מוערב אישי בשיא אישי חדש של 1:55.40 דקות לפני מיץ' לרקין מאוסטרליה (1:56.21 דקות) וקוסוקה הגינו (1:56.66 דקות) ובמשחה ל-400 מטר מעורב אישי בתוצאה של 4:07.95 דקות, לפני קוסוקה הגינו (4:11.13 דקות) ודאיה סטו (4:12.60 דקות).
פונוטקטיקה

פונוטקטיקה אנגלית

ההברה (והמילה) האנגלית twelfths ‏/twɛlfθs/ מחולקת לתחילה [tw], גרעין [ɛ] וזנב [lfθs] ולפיכך יכולים לייצג אותה כ-
CC) V (CCCC))(שבה C = עיצור, V = תנועה). על בסיס תיאור זה יכולים לקבוע כללים לפיהם יצוגי פונמות יכולים למלא דפוס זה. למשל, השפה האנגלית מאפשרת לכל היותר שלשה עיצורים בתחילת ההברה או המילה, אולם בקרב המילים הילידיות ובמבטאים סטנדרטיים, הפונמות בתחילה תלת-עצורית מוגבלות על ידי כללים פונוטקטיים מסוימים. למשל בהיגוי המילה blue  התנועה הייתה צריכה להיות זהה לזו מ-cue, בערך [iw]. ברוב הניבים של האנגלית, [iw] הפך [juː]. תאורטית היה צריך להיווצר [bljuː]. אולם הצרור [blj] מנוגד לכללים הפונוטקטיים לתחילות תלת-עיצוריות באנגלית. לפיכך הצטמצם ההיגוי ל-[bluː] על ידי השמטת ה-[j].    
השפה האנגלית מאפשרת צרור פותח של עד שלושה עיצורים, וצרור סוגר של ארבעה - (CCCC)(CCC)V.

פונוטקטיקה ספרדית

בספרדית בתחילת ההברה ייתכן צרור של עד שני עיצורים בלבד. גם בזנב ההברה ייתכן צרור של עד שני עיצורים.    
הצורות ההברתיות (CC)V(C) בעלי פונוטקטיקה פשוטה מאפיינים מעל 98% מהמילים.

פונוטקטיקה עברית

הרי כמה מהאיפיונים הפונוטקטיים של השפה העברית. הצורות ההברתיות מסוג (C)V(C) שכיחות בעברית. תחילה הברתית /tl/ אפשרית, להבדיל מבאנגלית: "טלאי", "תלולית". לעולם אין הצליל הסותם הסדקי [ʔ] המסומן ב"א" בסוף הברה. (CCC)V(CCC) הוא המבנה המרבי בעברית.
צרורות העיצורים [ʃf ʃv] בתחילת ההברה קיימים בעברית הישראלית - למשל בהיגוי המילים "שביתה" ו"שפיטה". הניקוד שווא נע הפך בהשפעת ההגייה האשכנזית לאפס תנועה. לעומת זאת, צרורות העיצורים /lv nv/ אינם מקובלים בתחילת ההברה. מבטאים ביניהם [e̞] המפרק את הצרור, ([e̞] מסומן על ידי הניקוד שווא נע) כמו ב"לביבה", "נביטה". אין בעברית בתוך הברה אחת צרור של עיצורים סותמים שווים בבסיס חיתוכם. במילה "יָרַקְתְּ" (גוף שני נקבה), "רַקְתְּ" ניתן להיגוי ללא פירוק צרור העיצורים האחרונים. אך במילה "יָרַדְתְּ" (גוף שני נקבה), הצרור "רַדְתְּ" אינו תואם את הכלל הפונוטקטי והוא מפורק על ידי jä-rä-dᵉt] - ᵉ] (יש לציין, כי אם הייתה ההבחנה בדגושות ורפויות נשמרת בשפה המדוברת, כי אז מילים מסוג זה קלות היו להיגוי - יָרַדְֿתְּ [jʌɾäðt]). כללי הפונוטקטיקה מיושמים גם לגבי מילים שאולות משפות זרות: בעברית המדוברת (בדומה לערבית) מתקשים להגות את צרורות העיצורים בסוף שמות כמו Lincoln ,Stern, Film, Chelm, בגלל הפרת הכללים הפונוטקטיים שלה, ואז יש מבטאים את לינקולן, שטרן, פילם, חלם – Lincolen, ʃteren, Filim, Helem.

טיבו של גרעין ההברה

ב שפות אחדות, כמו ההונגרית, הגרעין של ההברה יכול להיות אך ורק תנועה. בשפות אחרות יכול להיות או תנועה או דיפתונג, אם כי קיימת מחלוקת באם החלק של הדיפתונג הקרוי חצי-תנועה או חצי-עיצור הוא באמת כך או שהוא עיצור ממש.
 שפות כאלה הן רומנית, ספרדית 
(bueno = טוב) או צרפתית (traduire - לתרגם)
ישנן שפות שבהן עיצורים מסוימים (במיוחד /r/, /l/, /n/, /m/) יכולים להיות גרעין של הברה.
למשל בשפה הצ'כית- למשל Brno ובשפות שבדיאסיסטם הסלאבי הדרומי-מרכזי: vrt = גן, bicikl = אופניים, או באנגלית - העיצורים ההברתיים: bottle (בקבוק) ; button (כפתור)